A4-0167/98

Päätöslauselma islamista ja Averroesille omistetusta eurooppalaisesta teemapäivästä

Euroopan parlamentti, joka

- ottaa huomioon työjärjestyksensä 148 artiklan,

- ottaa huomioon YK:n ihmisoikeuksien yleismaailmallisen julistuksen ja eurooppalaisen ihmisoikeusyleissopimuksen,

- ottaa huomioon 30. maaliskuuta 1984 antamansa päätöslauselman jatko-opiskelijoille tarkoitetun eurooppalais-arabialaisen yliopiston perustamisesta yhteen perinteiseen eurooppalais-islamilaisen kulttuurin kohtauspaikkaan Espanjassa ((EYVL C 117, 30.4.1984, s. 165.)),

- ottaa huomioon 28. marraskuuta 1995 Barcelonassa ja 16. huhtikuuta 1997 Maltassa pidettyjen Euro-Välimeri-konferenssien loppujulistukset,

- ottaa huomioon 11. lokakuuta 1995 antamansa päätöslauselman Euroopan unionin Välimeren politiikasta ja Barcelonan konferenssista ((EYVL C 287, 30.10.1995, s. 121.)),

- ottaa huomioon kulttuuri-, nuoriso- ja koulutusasioita sekä tiedotusvälineitä käsittelevän valiokunnan 28. tammikuuta 1997 aiheesta «Islam ja Eurooppa» järjestämän kuulemistilaisuuden tulokset,

- ottaa huomioon 6. toukokuuta 1994 antamansa päätöslauselman naisten perusvapauksien ja ihmisoikeuksien loukkauksista ((EYVL C 205, 25.7.1994, s. 489.)),

- ottaa huomioon YK:n kaikkinaisen naisten syrjinnän poistamista koskevan yleissopimuksen vuodelta 1979 (CEDAW),

- ottaa huomioon Pekingissä 1995 järjestetyn YK:n neljännen naisten maailmankonferenssin toimintaohjelman,

- ottaa huomioon 9. toukokuuta 1996 antamansa päätöslauselman komission tiedonannosta rotusyrjinnästä, muukalaisvihasta ja antisemitismistä ((EYVL C 152, 27.5.1996, s. 57.)),

- ottaa huomioon Euroopan neuvoston parlamentaarisen yleiskokouksen suosituksen 1162 (1991) ja Euroopan neuvoston suuntaviivan numero 465/1991 islamilaisen sivistyksen osuudesta eurooppalaisessa kulttuurissa,

- ottaa huomioon kulttuuri-, nuoriso- ja koulutusasioita sekä tiedotusvälineitä käsittelevän valiokunnan mietinnön ja naisten oikeuksien valiokunnan lausunnon (A4-0167/98),

A. ottaa huomioon, että eurooppalainen yhteiskunta on perustaltaan monikulttuurinen, monietninen ja moniuskontoinen, että tämä on olennainen osa sen perintöä ja monitahoista identiteettiä ja että eurooppalainen yhteiskunta on lujasti sitoutunut pitämään kiinni vapauden, moniarvoisuuden, demokratian ja ihmisoikeuksien sekä toisten suvaitsemisen, tunnustamisen ja kunnioittamisen arvoista, kuten eurooppalaiseen ihmisoikeusyleissopimukseen ja YK:n ihmisoikeuksien julistukseen on kirjattu,

B. ottaa huomioon, että sekä islamilainen että läntinen kulttuuri ovat rikastaneet toinen toistaan vastavuoroisen vaikutuksen ansiosta tieteen ja taiteen alalla,

C. katsoo, että muslimien sopusointuinen mukaantulo ja onnistunut integraatio eurooppalaiseen yhteiskuntaan on tärkeää ja välttämätöntä sekä muslimeille että Euroopan unionille ja sen jäsenvaltioille,

D. katsoo, että suurin osa islamilaisen muuttoliikkeen ensimmäisestä sukupolvesta samaistui ja järjestäytyi etenkin lähtömaan etnis-kansalliseen viitekehykseen, mutta että seuraavat sukupolvet vaativat yhä voimakkaammin eurooppalaisuutensa täyttä tunnustamista ja samalla oman kansallisen alkuperänsä ja monimuotoisen kulttuuri-identiteettinsä tunnustamista,

E. katsoo, että eurooppalaisen yhteiskunnan ja islamilaisen kulttuurin vastavuoroinen ymmärtäminen on tärkeää harjoitettaessa yhteistyötä kulttuuriltaan islamilaisten maiden ja erityisesti Välimeren etelärannikon maiden kanssa,

F. ottaa huomioon, että uskonnolliset, kulttuuriset, eettiset ja yhteiskunnalliset arvot ovat osa kaikkien sosiaalisten ryhmien tunnistamista,

G. katsoo, että on tärkeää lisätä kulttuurien vastavuoroista tuntemusta Välimeren alueella Euro-Välimeri-kumppanuuden puitteissa, joka luotiin Barcelonassa marraskuussa 1995 ja Maltassa huhtikuussa 1997; keinoja tähän ovat kulttuurivaihdon ja kieliopintojen tukeminen sekä eri uskontokuntien edustajien tapaamiset keskinäisen kunnioituksen ja yhteistyön edistämiseksi,

H. katsoo, että tässä yhteydessä yhteisön politiikan ja toimenpiteiden täytäntöönpano miesten ja naisten yhtäläisten mahdollisuuksien edistämiseksi vahvistaisi naisten keskeistä asemaa yhdentymisen välineenä erityisesti yksityisessä ja julkisessa elämässä, missä demokratian periaatteita poljetaan ja missä taloudellisen ja yhteiskunnallisen tilanteen heikkeneminen ruokkii köyhyyttä ja sosiaalista syrjäytymistä,

I. ottaa huomioon, että Barcelonan konferenssin osallistujat korostivat naisten perustavanlaatuista asemaa Välimeren alueen kehityksessä ja sitoutuivat edistämään naisten aktiivista ja tasavertaista osallistumista taloudelliseen ja sosiaaliseen elämään ja työpaikkojen luomiseen,

J. ottaa huomioon, että Averroesin kuoleman 800-vuotispäivää voidaan käyttää kaiken edellä mainitun esiin tuomisessa ja uuden lähestymistavan omaksumisessa;

1. Ehdottaa, että komissio järjestäisi symposiumin juhlistaakseen Ibn Rushdin (Averroes) kuoleman 800-vuotispäivää ja hänen ajatustensa ajankohtaisuutta;

2. Pitää välttämättömänä, että Euroopan unionin ja Euroopan neuvoston yhteistyötä vahvistetaan islamilaisten maiden ja islamilaisen kulttuurin valtioista riippumattomien ja demokraattisten edustajien kanssa käytävän kulttuurien välisen eurooppalaisen vuoropuhelun alalla;

3. Korostaa, että unionin on määriteltävä Euroopan ja islamilaisen maailman maiden sekä yhteiskunnallisesti merkittävien ryhmien kanssa käytävän tehokkaan ja jatkuvan vuoropuhelun peruselementit, tavoitteena vahvistaa ja kehittää pyrkimystä demokratiaan ja moniarvoisuuteen siellä, missä niitä ei vielä ole;

4. Muistuttaa, että Euro-Välimeri-kumppanuudessa ei saa rajoittua vain taloudellisiin, sosiaalisiin ja turvallisuuteen liittyviin näkökohtiin, vaan että siinä on kiinnitettävä erityistä huomiota kulttuuriulottuvuuksiin;

5. Katsoo, että tämän vuoropuhelun tavoitteena on oikeusvaltion periaatteiden ja ihmisoikeuksien kunnioituksen tunnustaminen, mikä tarkoittaa valtion lakien ja uskonnollisten sääntöjen selvää erottamista toisistaan, sillä tämä on välttämätön edellytys oikeuksien ja vapauksien kunnioittamiselle monikulttuurisessa ja monietnisessä yhteiskunnassa;

6. Pitää tärkeänä, että islamilaisen kulttuurin maat sitoutuvat todelliseen maallistumis- ja demokratisoitumisprosessiin, joka perustuu osallistumiseen sekä kansalaisyhteiskunnan ja sen edustajien näkökantojen ja vaatimusten huomioon ottamiseen, ihmisten perusoikeuksien kunnioittamiseen, miesten ja naisten oikeudelliseen ja tosiasialliseen tasa-arvoon ja jolla taataan, että islamilaisten valtioiden kielellisten, uskonnollisten ja etnisten vähemmistöjen oikeuksia kunnioitetaan samoin kuin muslimienemmistön oikeuksia;

7. Palauttaa mieliin, että Kairossa pidetyssä maailman väestö- ja kehityskonferenssissa ja Pekingissä pidetyssä YK:n naisten maailmankonferenssissa tunnustettiin naisten tärkeä asema yhteiskunnan taloudellisessa ja sosiaalisessa kehityksessä, naisten tarve päättää omista asioistaan kaikilla julkisen ja yksityisen elämän alueilla, heidän mahdollisuutensa osallistua koulutukseen ja jatkokoulutukseen, saada työtä, edetä urallaan ja saada terveydenhoitoa sekä heidän oikeutensa terveelliseen ympäristöön naisten taloudellisen ja sosiaalisen riippumattomuuden ja henkilökohtaisen vapauden ja koskemattomuuden takaamiseksi;

8. Tuomitsee yhteiskunnissa kaiken naisiin kohdistuvan syrjinnän sekä naisten yksilönvapauden ja fyysisen koskemattomuuden loukkaukset, kun naiset pakotetaan pukeutumaan tietyllä tavalla, heitä rankaistaan ruumiillisesti, heidän sukupuolielimiään silvotaan, heitä halveksitaan ja pidetään alempina olentoina, heiltä riistetään itsemääräämisoikeus avioliitossa ja perheessä sekä sosiaalisessa elämässä, heidän ponnistelujaan ja pyrkimyksiään integroitua jarrutetaan ja heitä syrjitään työhön ja asumiseen liittyvissä kysymyksissä ja yleensä yhteiskunnallisten oikeuksiensa käyttämisessä;

9. Vaatii miesten ja naisten yhtäläisten mahdollisuuksien kattavaa sisällyttämistä - niin kutsuttu mainstreaming - kaikkiin EU:n politiikkoihin, jotka koskevat yhteistyötä islamilaisten valtioiden kanssa;

10. Paheksuu eräiden islamilaisten yhteisöjen jättäytymistä tiettyjen oppiaineiden opetuksen ulkopuolelle ja korostaa, että jäsenvaltioiden pakollisia, julkisin varoin rahoitettuja koulujärjestelmiä - jotka ovat kaiken lisäksi korvaamattomia vastaanoton ja integraation välineitä - on kunnioitettava ja näin ollen maallisuuden periaatetta on noudatettava koulujärjestelmissä;

11. Kehottaa komissiota

a) esittämään ohjelmia taiteilijoiden ja kulttuurin vastuuhenkilöiden liikkumisen edistämiseksi ja yhteisiä ammatillisen koulutuksen ohjelmia opettajille, lehtimiehille ja kulttuurin välittäjille sekä edistämään seminaarien järjestämistä yliopistoissa ja suosimaan audiovisuaalista yhteistuotantoa,

b) tehostamaan toimia koulutuksen ja opetuksen alalla Meda-ohjelman puitteissa,

c) ehdottamaan opiskelija- ja opettajavaihto-ohjelmien käynnistämistä osana Euroopan ja Välimeren alueen yliopistojen välistä yhteistyötä,

d) helpottamaan Välimeren maiden lehdistön yhteyksiä Euroopan unionin lehdistöpalveluihin ja edistämään yhteisesti toteutettua joukkoviestintää, jota levitetään Välimeren molemmilla puolilla,

e) selvittämään, miten naisten ja miesten tasa-arvoisuuden periaatteen pohjalta voidaan lujittaa ja pysyvästi vahvistaa naisten asemaa - ottaen huomioon naisten huomattava asema yhteiskunnallis-taloudellisessa kehityksessä - islamilaisissa yhteiskunnissa ja lujittaa heidän poliittisia, taloudellisia ja sosiaalisia osallistumismahdollisuuksiaan, ja tämän selvityksen tulosten perusteella käynnistämään ja edistämään tarvittavia toimenpiteitä yhteistyössä islamilaisten valtioiden kanssa,

f) kannustamaan aktiivisesti euro-islamilaisen yliopiston perustamista sopivaan paikkaan Euroopan unionin alueella, jonka päätehtävänä olisi asiaankuuluvien alojen opetuksen ja tutkimuksen lisäksi muotoilla ja rakentaa islamin omien arvojen ja metodien («igtihad') avulla nykyaikaista, autonomista ja liberaalia eurooppalaista islamia Euroopan muslimeille;

12. Kehottaa Euroopan unionin jäsenvaltioita

a) lisäämään Välimeren alueen sivistyksen ja kulttuurin opetusta ja edistämään niitä koulujen opetusohjelmissa,

b) helpottamaan islamilaisten yhteisöjen esiintymistä julkisissa tiedotusvälineissä samoin ehdoin kuin joita tarjotaan muille tunnustuksellisille yhteisöille ja kunnioittaen samoin demokraattisia periaatteita ja vastavuoroista suvaitsevaisuutta sillä edellytyksellä, että ne kunnioittavat maallisten ja hengellisten toimivaltuuksien välistä eroa, kuten viimeksi mainitut tekevät,

c) edistämään imaamien ja muiden uskonnollisten johtajien ammatillista ja tieteellistä koulutusta Euroopassa,

d) selvittämään mahdollisuuksia asettaa muslimiväestön käyttöön heidän uskonnollisiin ja hautajaismenoihinsa sopivia tontteja ja tiloja,

e) helpottamaan arabian nykykielen opiskelua ja voimakkaasti edistämään islamin kulttuurin, historian, politiikan ja yhteiskuntien tutkimusta ja opetusta eurooppalaisissa yliopistoissa;

13. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille, Euro-Välimeri-kumppanuuteen osallistuvien kolmansien maiden hallituksille ja Euroopan neuvostolle sekä UNESCOlle.